stanford-oval/wikipedia huggingface dataset:
זיאמה טלסין

| --- | --- |
אין תמונה חופשית
 לידה:  1907 קלינקביצ׳י, בלארוס 
 פטירה:  16 באוגוסט 1996 (בגיל 89 בערך) ירושלים 
 מדינה:  ברית המועצות, ישראל, הרפובליקה הסובייטית הסוציאליסטית הבלארוסית 
 מקום קבורה:  הר המנוחות 
 שפות היצירה:  יידיש 
 בן או בת זוג:  רחל בוימוול 
 צאצאים:  Iulius Telesin 
 
זיאמה (זלמן) טלסין (יידיש: זיאַמע טעלעסין; 1907 או 15 ביולי 1908 קלינקוביץ' פלך מינסק - 1996 ירושלים) היה משורר יידי.
ביוגרפיה

הוא נולד למשפחה מרובת ילדים, למד בתלמוד תורה אולם נאלץ לעזוב אותו לאחר שהשלטונות סגרו אותו. לאחר מכן עבד בפחחות יחד עם אביו. ב-1929 הוא נסע למוסקבה ולמד שם ספרות יידיש במכון הפדגוגי. את לימודיו הוא סיים ב-1935 ועבר למינסק יחד עם אשתו, רחל בוימוול שבעצמה הייתה משוררת וסופרת יידית נודעת. במינסק הוא התמנה לעורך של מו"ל והחל לפרסם את שיריו הראשונים.
במינסק יצאו לאור שני קובצי שיריו הראשונים, אויף מיין אייגענער ערד ב-1939 ולידער און פאעמען ב-1941. בזמן מלחמת העולם השנייה הוא התנדב לשירות בצבא האדום והשתחרר מהשירות ב-1945 לאחר פציעה קשה בדרגת סרן.
לאחר סיום המלחמה הוא עבר למוסקבה, שם יצאו לאור שני קובצי שיריו ביידיש נוספים וחמישה ספרי ילדים מאוירים.
בני הזוג, זיאמה ורחל היו הורים לבן יחיד, יוליוס טלסין, דיסידנט ואקטיביסט ציוני בברית המועצות. בשנת 1969 הגיש בנם בקשה לעלות לארץ ישראל, וב-1970 הותר לו לעלות. בשנת 1971 הצטרפו אליו הוריו, והשתקעו בירושלים. ב-1990 הוא קיבל פרס איציק מאנגר ליצירה ספרותית ביידיש.
פרסומיו

געוויין פֿון זכּרן, תל אביב : י"ל פרץ, תשל"ב (1972).
דער וועג פֿונעם פֿויגל, תל אביב : פארלאג י.ל. פרץ, תשמ"ח (1988).
קמץ־אַלף – אָ, ירושלים : יידישער קולטור-געזעלשאפט, (1980).
הערות שוליים

↑  זיאמה טלסין, במהדורת האינטרנט של האנציקלופדיה היהודית בשפה הרוסית (ברוסית)
↑  על זיאמה טלסין באתר בית לייוויק
↑  A Number of Soviet Jews, Including Yosif Kazakov, Have Been Granted Exit Visas, JTA, April 28, 1970; באו 2 העולים מברה"מ, דבר, 8 במאי 1970; Russian Jew Allowed to Leave Ussr; Soviet Jewish Woman Seeks Help to Emigrate, JTA, May 8, 1970; דב גולדשטיין, החותם ממוסקבה וחבריו בירושלים, מעריב, 22 במאי 1970; ו. בוריסוב, עם טלסין ליד הכותל, מעריב, 29 במאי 1970, המשך.
| --- | --- |
בקרת זהויות :  NLI: 987007299379005171  BnF: cb168364774 (data)  GND: 1053321325  ISNI: 0000 0000 2351 1138  LCCN: n83158748  MusicBrainz: b1662916-b04c-40c6-a084-dd13c9867b95  VIAF: 309624000   WorldCat (עם VIAF): 309624000
השמורה הביוספרית אל ויסקאינו

השמורה הביוספרית אל ויסקאינו
השמורה הביוספרית אל ויסקאינו (בספרדית: Reserva de la biosfera El Vizcaíno) היא שמורה ביוספרית שהוקמה ב-1988 ושוכנת במועצה אזורית מולחה (אנ') בצפון-מערב מדינת באחה קליפורניה הדרומית במקסיקו. השמורה ממוקמת במרכז חצי האי באחה קליפורניה בין האוקיינוס השקט למפרץ קליפורניה. היא משתרעת על שטח אדמה של 24,931 קילומטרים רבועים. זהו מקלט חיות הבר הגדול ביותר במקסיקו וגובל בקצה הצפוני של שמורת החי והצומח "ואיה דה לוס סיריוס" (Valle de los Cirios).
ב-1993 הוכרז חלק מהשמורה אתר מורשת עולמית של אונסק"ו. אתר המורשת משתרע על שטח של 3,696.31 קילומטרים רבועים וכולל את שתי הלגונות: "לגונה אוחו דה לייברה" (Laguna Ojo de Liebre) ו"לגונה סן איגנסיו" (Laguna San Ignacio) וסביבתן. הן הוגדרו אתר מורשת עולמית בשל היותן האזור בו חורפים יונקים ימיים כדוגמת לווייתן אפור, פוקת המפרץ, אריה ים קליפורני, פיל ים צפוני והלווייתן הכחול. הלגונות הן גם משכן של ארבעה מינים של צבי ים בסכנת הכחדה.
היסטוריה

קבוצות ילידים אכלסו לראשונה את האזור הזה לפני יותר מאחד עשר אלף שנים. ייתכן שהם היו ציידים-לקטים נוודים שהגיעו יבשתית מהצפון, מיבשת אמריקה הצפונית, או שהם היו קבוצות בעלות יכולת ימית שהשתמשו בסירות כדי לעקוב אחר קו החוף. יורשיהם עם שחר התקופה ההיסטורית, היו קבוצה אתנית של הקוצ'ימי (אנ'), ציידים-לקטים שניצלו את משאבי הטבע של החוף, המישורים הפנימיים ורכס ההרים של הסיירה דה סן פרנסיסקו (אנ'). מטיילים באזור הררי זה עדיין יכולים לראות את אמנות המערות של הילידים. מגלי ארצות ספרדים הגיעו לאזור במאה ה-16. חואן רודריגס קבריו היה החוקר הראשון שניווט לאורך החוף, ואילו סבסטיאן ויסקאינו (אנ') חקר את השטח של השמורה הביוספרית של ימינו ב-1596 מטעם גספר דה סונייגה (אנ'), המשנה למלך של ספרד החדשה. מדרום-מזרח לאל ויסקאינו הקימו הישועים את מיסיון סן איגנסיו דה קדאקאמאן, המהווה את גרעין העיירה הנוכחית סן איגנסיו.
נכון לתחילת המאה ה-21 מתגוררים בתחומי השמורה כ-45,000 תושבים. מרכזי האוכלוסייה החשובים ביותר בתוך השמורה הם סנטה רוסליה (Santa Rosalía) וגררו נגרו (Guerrero Negro). האחרונה מפורסמת בשל השטחים הנרחבים של בריכות אידוי למלח שבמשך 150 שנים היו עמוד התווך של הכלכלה של אחד האזורים המבודדים ביותר במקסיקו. פעילויות כלכליות חשובות נוספות הן דיג ותיירות. העונה הבוערת של התיירים באזור היא בחודשים שבהם הלווייתן האפור מגיע ממימי הקוטב הצפוני לחופי השמורה על מנת להתרבות.
תיאור

השמורה הביוספרית אל ויסקאינו משתרעת על שטח של 24,931 קילומטרים רבועים במועצה אזורית מולחה (אנ') בצפון-מערב באחה קליפורניה הדרומית. גבולות השמורה הם: מצפון קו האורך 28º צפון, ממזרח מפרץ קליפורניה, מדרום קו האורך '30‏ 26º צפון, וממערב האוקיינוס השקט. הגישה לאזור אפשרית דרך כביש מספר 1 החוצה את חצי האי באחה קליפורניה מצפון לדרום (Carretera Transpeninsular número 1).
השמורה כוללת מגוון רחב של מערכות אקולוגיות, מאחד המדבריות היבשים ביותר בעולם ועד מנגרובים, לגונות, יערות אלונים ועצי מסקיט. בחלק הגובל באוקיינוס השקט, אל ויסקאינו מתפקד כמקלט לרבייה של הלווייתן האפור, אשר מגיע לאזור כל שנה בתקופת הרבייה, כך שהאוכלוסייה גדלה.
אקולוגיה

השמורה היא משכן למגוון בעלי חיים וצמחייה חשובים, כולל מינים אנדמיים ואחרים הנמצאים בסכנת הכחדה, החיים בין סוגי הצמחייה המרובים באזור, כגון יער האלונים, שיחים עמידים ליובש, מסקיט, צמחיית דיונות החוף, צמחייה הידרופילית ומנגרובים.
בין הסכנות או האיומים הפוטנציאליים העיקריים אליהם חשופים מינים אלו הם ציד בלתי חוקי, ניצול יתר של מינים, הרחבת הגבול החקלאי, גידול בקר נרחב, זיהום, סחר בלתי חוקי במינים וכרייה.
אקולוגיה > צמחייה

בין סוגי הצמחייה המייצגים של האזור המדברי למחצה: מין של אמברוסיה (צמח) (Ambrosia camphorata), מקור חסידה גזור, שיחים אנדמיים כדוגמת Astragalus prorifer או מין העץ Fouquieria columnaris (בספרדית: Árbol cirio, באנגלית: Boojum tree). בין עצי המנגרובים אפשר למצוא מינים בגובה בינוני כמו Rhizophora mangle (מנגרוב אדום או גם ריזופורת מנגלס) ו-Laguncularia racemose (מנגרוב לבן) וצמחים ימיים כגון Zostera marina‏, Phyllospadix scouleri ורופיית הים. כמה עצי דקל בולטים גם הם כמו מין הדקל Brahea armata (באנגלית Mexican blue palm), שהוא אנדמי לחצי האי באחה קליפורניה, וושינגטוניה חוטית (Washingtonia filifera), המקובלת באירופה כצמח נוי, וכן מין הדקל וושינגטוניה חסונה, שגם הוא אנדמי, שיכול להגיע לגבהים של עד 35 מטר. בולטים מינים מרובים מהסוג יוקה, בהם בולט המין האנדמי Yucca valida.
אקולוגיה > בעלי חיים

בעלי חיים שהסתגלו לתנאי האקלים הקיצוניים של השמורה כוללים מגוון של בעלי חיים ליליים כגון זאב ערבות, מכרסמים, כדוגמת Otospermophilus atricapillus (מין אנדמי של סנאי סלע הקרוי באנגלית Baja California rock squirrel) ומין הירבוען האנדמי Dipodomys peninsularis, וארנבות. אחרים הסתגלו לשתיית מים מסוקולנטים בלבד. יוצא דופן מבין היונקים הוא ה-Antilocapra americana peninsularis (באנגלית Baja California pronghorn), תת-מין אנדמי של אנטילוקפרה אמריקנית, שהיא אחד היונקים המהירים ביותר על פני כדור הארץ. ניתן למצוא את האוכלוסיות האחרונות של תת-מין זה באזור. השמורה היא גם בית הגידול של Ovis canadensis nelsoni, תת-המין המדברי של כבש גדול-קרניים, Odocoileus hemionus peninsulae, תת-מין של אייל פרדי שחור-זנב, ועשרות מינים של עופות ישיבים ונודדים. בולטים במיוחד: השלך, הקורמורנים, האנפות והשחפים - וארבעה מינים של צבי ים. על קו החוף והאיונים יש יונקים ימיים רבים, כמו פיל ים צפוני, אריה ים קליפורני, שני תת-מינים של פוקת המפרץ, דולפינים ולווייתנים אפורים.
הערות שוליים

↑  Whale Sanctuary of El Vizcaino
ועדת קונובאליוק

ועדת קוֹנוֹבאלְיוּק (באוקראינית: Коновалюк комісія) או בשמה הרשמי הוועדה הזמנית של הפרלמנט האוקראיני להבהרת הנסיבות ולחקירת העובדות של אספקת ציוד צבאי לגאורגיה תוך הפרת החוק האוקראיני והחוק הבין־לאומי (באוקראינית: Тимчасова слідча комісія Верховної Ради України з питань з’ясування обставин та встановлення фактів поставки до Грузії української військової техніки з порушенням законодавства України та норм міжнародного права) הייתה ועדה שהוקמה אד הוק על ידי הפרלמנט האוקראיני, ב-2 בספטמבר 2008, במטרה לחקור את חוקיות מכירת הציוד הצבאי מאוקראינה לגאורגיה והמעורבות האוקראינית במלחמה שהתקיימה בגאורגיה באוגוסט 2008. בראש הוועדה מונה ולרי קונובאליוק (אנ') ממפלגת האזורים. בדצמבר של אותה שנה פרסמה הוועדה דו"ח המאשים את המנהיגות האוקראינית בחימושה של גאורגיה במהלך המלחמה תוך הפרה של החוק הבין־לאומי. ב-19 בדצמבר החליט הפרלמנט האוקראיני לשקול את המלצות הוועדה בדו"ח והעביר אותו לנשיא אוקראינה ולראש ממשלת אוקראינה, וכן לתובע הכללי של אוקראינה לקבלת חוות דעת משפטית. הפרלמנט סירב להאריך את כהונת ועדת קונובאליוק מעבר לתאריך שנקבע ליוני 2009 למרות המלצת הוועדה. התובע הכללי נתבקש גם לתת הערכה משפטית על האמצעים החוקיים שיש לנקוט כנגד שרותי הביטחון האוקראיניים ומשרד ההגנה האוקראיני שרצו, על פי דברי הוועדה, להפריע לחקירה.
רקע

ב-7 באוגוסט 2008 נכנסו כוחות גאורגיים לדרום אוסטיה, ופתחו במבצע בדרום אוסטיה, שמטרתו כיבוש צחינוואלי והשתלטות על החבל הבדלני. בתגובה ביצעו הרוסים ב-8 באוגוסט 2008 שורה של תקיפות אוויריות נגד מטרות צבאיות ואחרות בגאורגיה. גם לאחר נכונותה של ממשלת גאורגיה לסגת מהחבלים הבדלניים במדינה ולחתום על הפסקת האש המוצעת של האיחוד האירופי, המשיכה המתקפה הרוסית, אשר כללה פלישה לשטחי גאורגיה גופא, הן מכיוון דרום אוסטיה והן מכיוון אבחזיה, הפגזת נמל התעופה הבינלאומי טביליסי, הטלת מצור על נמלי הים של גאורגיה (הופסקה לאחר לחץ אוקראיני), כיבוש העיר גורי ופגיעה בעורק התחבורה הראשי המחבר בין מזרח גאורגיה למערבה, מתוך כוונה לערער את משטרו הפרו-מערבי של סאקשווילי. צעדים אלה גרמו לפי הערכות האו"ם לכ-115 אלף פליטים גאורגיים.
זמן קצר לאחר תחילת המלחמה, האשימה רוסיה את אוקראינה, ומדינות נוספות כולל ישראל, באספקה בלתי חוקית של נשק לצבא גאורגיה, וטענה כי שכירי חרב אוקראינים השתתפו במלחמה לצד גאורגיה. אוקראינה הכחישה יצוא בלתי חוקי של נשק וציוד צבאי לגאורגיה ומעורבות של נתיניה במלחמה. הוועדה שהוקמה על ידי הפרלמנט האוקראיני נועדה לחקור את טענות הרוסים.
חברי הוועדה

הוועדה הורכבה משישה אנשים נציגי המפלגות הפוליטיות בבית המחוקקים האוקראיני, להוציא נציג של מפלגת נאשא אוקראינה (אנ') מפלגתו של נשיא אוקראינה, ויקטור יושצ'נקו.
ולרי קונובאליוק (אנ') ממפלגת האזורים, ראש הוועדה
איגור אלכסייב (רו') מהמפלגה הקומוניסטית של אוקראינה (אנ'), סגן ראש הוועדה
ולרי בונדיק (אנ') ממפלגת האזורים
סרגיי הרינווצקי מבלוק ליטווין (אנ')
סרגיי אוסיקה ממפלגת בלוק יוליה טימושנקו (אנ')
מיקולה פטרוק ממפלגת בלוק יוליה טימושנקו (אנ')
החקירה והמימצאים

הוועדה סיכמה את ממצאיה בדו"ח שנמסר לפרלמנט האוקראיני בדצמבר 2008. מסקנת הוועדה היא כי אוקראינה ייצאה לגאורגיה מגוון כלי נשק התקפיים, כמו טנקים, מגוון נגמ"שי חי"ר סובייטים מסוג BMP, נגמש"ם סובייטים מסוג BTR, תותחים מתנייעים מסוג 2S7 Pion, מטולי רקטות רב קניים (MRL) מסוג גראד ומסוקי תקיפה מסוג מיל מי-24 זמן קצר לפני תחילת המלחמה בדרום אוסטיה. הדו"ח גם טוען כי חלק מהנשקים שיוצאו לגאורגיה יכלו, במובן מסוים, להזיק להגנת אוקראינה, כמו למשל: מספר טיל קרקע-אוויר סובייטים מסוג 9K37‏ (SA-11 Gadfly) שהוצאו משימוש פעיל בצבא אוקראינה ויכולים לפגום בהגנה האווירית של אוקראינה. יתרה מזו, הדו"ח טוען כי במכירת הנשק לגאורגיה מעורבים תחבולות פיננסיות נרחבות כאשר הם נמכרו במחירים הנמוכים פי 3-5 ממחירם בשוק, והתשלום בגינם לא הגיע לתקציב האוקראיני. בנוסף לכך, פרסמה הוועדה רשימה של מומחים צבאיים אוקראינים, שחשודים כי נמצאו בגאורגיה בתחילת המבצע הגאורגי בדרום אוסטיה.
תגובות

כל המפלגות שנציגיהם השתתפו בהכנת הדו"ח דחו בתוקף כל אשמה, הם האשימו את הוועדה בשימוש במעמדם כמכשיר במאבק הפוליטי המתמשך לשליטה באוקראינה.
הערות שוליים

↑  צו המועצה העליונה של אוקראינה, הראדה העליונה, 2.9.2008, (באוקראינית)
↑  זולטן דוג'יסין, אוקראינה: מלחמה מביאה בחירות, משבר דוחה אותן, 25.11.2008, "חדשות סוכנות הידיעות IPS", בודפשט, (באנגלית)
↑  דו"ח הוועדה הזמנית של הפרלמנט האוקראיני להבהרת הנסיבות ולחקירת העובדות של אספקת ציוד צבאי לגאורגיה תוך הפרת החוק האוקראיני והחוק הבין־לאומי, 15.12.2008, (באוקראינית)
↑  החלטת הפרלמנט האוקראיני בנושא דו"ח הוועדה הזמנית של הפרלמנט האוקראיני להבהרת הנסיבות ולחקירת העובדות של אספקת ציוד צבאי לגאורגיה תוך הפרת החוק האוקראיני והחוק הבין־לאומי, 17.12.2008, (באוקראינית)
↑  ‏הפרלמנט מסרה להשהות את אספקת השק לגאורגיה, רדיו אוקראינה, 19.12.2008, (באנגלית)
↑  איי.פי., יותר מ-100 אלף פליטים: "איפה אלוהים?", באתר ynet, 15 באוגוסט 2008
↑  ‏ נספח (3) לדו"ח הוועדה, 17.12.2003, (באוקראינית)
טנק T-72 גאורגי, שסופק על ידי אוקראינה, שרוף, לאחר קרב צחינוואלי. אוגוסט 2008
זילט

זילט (בגרמנית: Sylt; בדנית: Sild; בסלרינג: Söl) הוא אי השוכן בצפון גרמניה, משתייך מנהלית למחוז צפון פריזלנד (אנ') שבמדינת שלזוויג-הולשטיין. האי זילט הוא חלק מהאיים הפריזיים שבים ואדן, והוא האי הגדול מבין איי צפון פריזיה. באי תופעת סחף אדמות המתרחשת בעקבות סערות גאות ושפל. זילט, שמשתרע על שטח של 99 קמ"ר, מחובר מאז 1927 עם היבשת על ידי ההינדנבורג-דאם - מסילת רכבת באורך של 11 ק"מ.
מסילת הרכבת לאי
האי מוכר בצורת קו החוף הייחודי שלו, קו החוף משתרע על כ־40 קילומטרים של חוף חולי, בתוך הפארק הלאומי של ים וודלדן בשלזוויג-הולשטיין (הפארק הלאומי הגדול ביותר במרכז אירופה). אתרי תיירות באי כוללים את וונינגשטדט-בראדרופ וסטרלנד וקמפן.
הערות שוליים

↑  Editors of Encyclopaedia Britannica, Sylt, island, North Sea, ENCYCLOPAEDIA BRITANNICA
| --- | --- |
בקרת זהויות :  NLI: 987007553532905171  BnF: cb119478922 (data)  GND: 4058710-1  LCCN: sh85131389  NKC: ge754405  VIAF: 235305028   WorldCat (עם VIAF): 235305028 
ערך זה הוא קצרמרבנושא גאוגרפיה של גרמניה ובנושא איים. אתם מוזמנים לתרום לוויקיפדיה ו.
ויזלה (כדורגל)

פוטבול קלובה דה ויזלה (בפורטוגזית: Futebol Clube de Vizela) הוא מועדון כדורגל פורטוגלי מהעיר ויזלה, שבמחוז בראגה. המועדון נוסד בשנת 1939, והוא משחק כיום בליגה הפורטוגלית השנייה. המועדון מארח את משחקי הבית שלו באצטדיון פוטבול קלוב דה ויזלה, המכיל 6,100 מושבים.
היסטוריה

מועדון הכדורגל של ויזלה הוקם ב-1 בינואר 1939 אך רק ב-1 באוגוסט 1940 הצטרף המועדון להתאחדות הכדורגל של בראגה. את מרבית שנותיו בעשורים הראשונים לקיומו בילה בליגות הנמוכות. כאשר בשנת 1984 הצליח המועדון להעפיל לראשונה לליגה הבכירה, אך לאחר עונה אחת בלבד הוא שב לליגה השנייה, כאשר סיים את העונה במקום האחרון. לאחר 5 עונות בליגה השנייה סיים המועדון את עונת 1989/1990 במקום ה-15 האחד לפני אחרון וירד לליגה השלישית, שם בילה מעל לעשור. בסיום עונת 2004/2005 סיים המועדון במקום הראשון בליגה השלישית והעפיל חזרה לליגה השנייה. בשתי העונות הראשונות שלו בליגה השנייה נאבק המועדון בתחתית הטבלה אך בעונתו השלישית בליגה עונת 2007/2008 המועדון נאבק בצמרת והיה על סף עלייה, אך סיים לבסוף במקום השלישי נקודה אחת בלבד מעלייה לליגה הבכירה. בעונה לאחר מכן עונת 2008/2009 סיים המועדון במקום העשירי בליגה השנייה, אך הורד לליגה השלישית בעקבות שערוריית שחיתות שהתגלתה, שערורייה שזכתה לכינוי "משרוקית הזהב" (בפורטוגזית: Apito Dourado) בה היה מעורב המועדון, ובמשך מספר שנים שימש המועדון כקבוצת המילואים של ספורטינג בראגה. בסיום עונת 2015/2016 שב המועדון לליגה השנייה לאחר שסיים את העונה במקום הראשון. אך לאחר עונה אחת בלבד שב המועדון לליגה השלישית. בסיום עונת 2019/2020 העפיל המועדון שוב לליגה השנייה, ובסיום עונת 2020/2021 הצליח המועדון לסיים במקום השני בליגת המשנה ולהעפיל לליגה הבכירה בפעם השנייה בתולדותיו לאחר היעדרות של 36 שנים .
את עונת החזרה שלו לליגה הבכירה בילה המועדון בתחתית הטבלה אך הצליח לשרוד בליגה כשסיים במקום ה-14 מתוך 18 קבוצות.
בעונת 2023/2024 ירדה לליגת המשנה.
סגל הקבוצה

מעודכן ל-27 בפברואר 2024
הערות שוליים

↑  Vizela saiu à rua para festejar o regresso à primeira divisão nacional | MAISFUTEBOL (בפורטוגזית), נבדק ב-2021-08-06
ויקטור קוגלר

| --- | --- |

ויקטור קוגלר ליד פסל של אנה פרנק 1975
 לידה:  6 ביוני 1900 ורכלאבי, צ'כיה 
 פטירה:  14 בדצמבר 1981 (בגיל 81) Etobicoke General Hospital, קנדה 
 מקום קבורה:  Sanctuary Park Cemetery 
 מדינה:  ממלכת ארצות השפלה, קנדה 
 מקצוע:  חשמלאי, לוחם מחתרת, מנהל כללי 
 מידע חסיד אומות העולם
 פרסים והוקרה:  חסיד אומות העולם (8 במרץ 1972) 
 קישורים חיצוניים
 יד ושם:  ויקטור קוגלר
 
ויקטור קוגלר (בהולנדית: Victor Kugler;‏ 5 ביוני 1900 – 14 בדצמבר 1981) היה הולנדי ממקור אוסטרי שהתגורר בהולנד בזמן מלחמת העולם השנייה, עבד עם אוטו פרנק אביה של אנה פרנק וסייע למשפחה להסתתר מאימת הנאצים. על כך הוא זכה בשנת 1973 לאות חסידי אומות העולם ממוסד יד ושם.
ביוגרפיה

ויקטור קוגלר נולד בחלק הגרמני של צפון מזרח בוהמיה, אז חלק מהאימפריה האוסטרו-הונגרית (כיום בצ'כיה). הוא התגייס לצבא האוסטרו-הונגרי בעת מלחמת העולם הראשונה ושוחרר בסמוך לתום המלחמה בשנת 1918, לאחר שנפצע תוך כדי השירות. הוא עבר להתגורר באוטרכט שבהולנד בשנת 1920 והחל לעבוד כחשמלאי בחברה הגרמנית לייצור פקטין אופקטה. בשנת 1938 הוא הפך לאזרח הולנדי. בשנת 1940, עם כיבוש הולנד על ידי הצבא הגרמני, הוא הפך למנהל של סניף חברת אופקטה ביחד עם יאן חיס על מנת למנוע את החרמת החברה על ידי השלטונות כחברה המנוהלת על ידי יהודים. מהלך זה הותיר למעשה את אוטו פרנק כמנהל בסתר של החברה, איפשר לחברה אופקטה להמשיך להתקיים כגוף עצמאי ולמשפחת פרנק להמשיך ולהתקיים.
ביום 6 ביולי 1942 עברה משפחת פרנק למחבוא, (הולנדית: Achterhuis) שנודע כ"האגף הסודי" בתרגומים לאנגלית של יומנה של אנה פרנק, מחשש לחייהם מידי הגסטפו ומשתפי הפעולה ההולנדיים עושי דברם. המחבוא היה חלל בן 3 קומות, שהכניסה אליו הייתה ממבואה בקומה העליונה של משרדי החברה. בקומה הראשונה של החלל היו 2 חדרים קטנים ובצמוד אליהם חדר אמבטיה ושירותים. בקומה השנייה היה חדר גדול ואליו צמוד חדר קטן, ממנו הוביל סולם לעליית הגג. הכניסה למחבוא הוסתרה, זמן מה לאחר כניסת המשפחה, בארון ספרים.
בבוקר של יום ה-4 באוגוסט 1944 פרצו למחבוא שוטרים ממשטרת הסדר הגרמנית (Ordnungspolizei) שפעלו על סמך הלשנה של אדם שנותר אלמוני עד היום. בראש הכוח עמד נגד האס אס קרל זילברבאואר מהאס דה ואיתו עוד 3 קציני משטרה. משפחת פרנק ושאר דיירי המחבוא נלקחו למטה הגסטאפו ומשם הועברו, לאחר חקירה, לבית מעצר בו שהו יומיים. לאחר מכן הועברו למחנה המעבר המשטרתי ליהודים וֶסְטֶרְבּוֹרְק.
ויקטור קוגלר סומן על ידי הגסטאפו כעומד בראש הקנוניה והוא נעצר, נחקר וביום 7 בספטמבר הועבר לתא הנידונים למוות בבית הכלא. ב-11 בספטמבר הועבר למחנה הריכוז אמרספורט. הוא הפך לאסיר עבודה במחנות עבודה בכפייה בהולנד.
ב-28 במרץ 1945 הוא יצא במסע רגלי עם עוד 600 אסירים נוספים לכיוון גרמניה. המסע נעצר על גבול הולנד-גרמניה בגלל הפצצות של מטוסי בנות הברית. ויקטור קוגלר הצליח לברוח, להסתתר אצל איכר לכמה ימים ובעזרת אופניים להגיע לביתו באפריל 1945. הוא הסתתר שם עד לשחרור הולנד מידי הגרמנים ב-5 במאי 1945.
ב-6 בדצמבר 1952 נפטרה אשתו, לאורה. שלוש שנים לאחר מכן הוא נשא לאישה את לוסי ון לנגן והיגר לקנדה.
קוגלר קיבל עיטור והכרה כחסיד אומות העולם בשנת 1973. בשנת 1977 קיבל אות ופרס כספי מהסניף הקנדי של הליגה נגד השמצה.
לקריאה נוספת

Rick Kardonne: Victor Kugler: The Man Who Hid Anne Frank, Gefen Publishing House 2008. ISBN 978-9652294104
ויקטור קובלנקו

ויקטור ויקטורוביץ' קובלנקו (באוקראינית: Віктор Вікторович Коваленко; נולד ב-14 בפברואר 1996 בחרסון שבאוקראינה) הוא כדורגלן אוקראיני המשחק בעמדת הקשר באמפולי.
קריירת מועדונים

קובלנקו נולד בחרסון שבאוקראינה וגדל במחלקת הנוער של שחטאר דונצק. ב-28 בפברואר 2015 ערך קובלנקו את הופעת הבכורה שלו בקבוצה הבוגרת, כשנכנס כמחליף בדקה ה-84 בניצחון 0–3 על וורסקלה פולטבה במסגרת המחזור ה-15 בליגת העל האוקראינית. בעונתו הראשונה בקבוצה הבוגרת ערך קובלנקו 2 הופעות ליגה.
ב-1 בפברואר 2021 חתם קובלנקו באטאלנטה לארבע וחצי שנים. ב-21 במרץ ערך את הופעתו הבכורה בניצחון 0–2 על קייבו ורונה.
ב-8 באוגוסט 2021 הושאל קובלנקו לספציה.
קריירה בינלאומית

קובלנקו לקח חלק בגביע העולם עד גיל 20 לשנת 2015. הוא זכה בתואר מלך השערים של הטורניר, עם חמישה שערים.
ב-24 במרץ 2016 ערך קובלנקו את הופעת הבכורה שלו בנבחרת אוקראינה, כשנכנס כמחליף בהפסקת המחצית בניצחון 0–1 על נבחרת קפריסין במשחק ידידות.
תארים

אליפות אוקראינה : 2016/2017, 2017/2018, 2018/2019
הגביע האוקראיני: 2015/2016, 2016/2017, 2017/2018, 2018/2019
ז'יו

| --- | --- |

 מידע כללי
 אורך:  331 ק"מ
 ספיקה ממוצעת:  94 מ"ק לשנייה
 אגן ניקוז:  10,080 קמ"ר
 מוצא:  מפגש הז'יו המזרחי עם הז'יו המערבי ליד העיר פטרושאן
 גובה מוצא הנהר:  554 מטרים
 יובלים:  Jiul de Est River, Preajba River, Porcu River, Prodila River, Pârâul Alb, Păiușu River, Pietroasa River, Motru River, Jiul de Vest River, Murga Mică River, Leu River, Lumașu River, Jilț River, Rafallo River, Runcu River, Țânțăreni River, Valea Șarpelui River, Hodinău River, Izvorul River, Rasnic River, Valea Fetii River, Sâmbotin River, Tetila River, Sadu River, Strâmsuța River, Tismana River, Iazu Topilelor River, Gioroc River, Brădești River, Cerbănașu River, Timișeni River, Chițiu River, Polatiștea River, Tarnița River, Cândețu River, Șușița River, Amaradia, Șușița River, Gropu River, Cârnești River, Argetoaia River, Dumitra River, Curpenoasa River, Dâmbova River, Gilort River, Amaradia, Cioiana River, Cartiu River, Ceplea River, Bratcu River, Bârcaciu River, Murga Mare River 
 שפך:  דנובה
 מדינות באגן הניקוז:  רומניה
 נהר ז'יו
 
ז'יו (ברומנית: Jiu, בעגה המקומית Jii ז'י, בהונגרית: Zsil, בגרמנית: Schil או Schiel, בלטינית: Rabon) הוא נהר בדרומה של רומניה. נוצר על ידי מפגש הז'יו המזרחי עם הז'יו המערבי קרוב לעיר פטרושאן שבדרום טרנסילבניה. הוא חוצה את המחוזות הונדוארה, ברובו את - המחוזות גורז' ודולז' שבחבל אולטניה.
מוצא

מוצא שני ענפיו -הז'יו המזרחי והז'יו המערבי בהרי הקרפטים הדרומיים.
הז'יו המזרחי נובע בין הרי פרנג (Parâng) ושוריאנו, על יד העיר פטרילה, והז'יו המערבי מוצאו בין הרי רטזאט וולקאן (Vâlcan), בסביבות היושב אוריקאן (Uricani).
מסלול

בהמשך מסלולו חוצה הנהר מספר יחידות גאוגרפיות - עמק פטרושאן, עמק טרגו ז'יו, הרמה הגטית, המשיור הרומני.
מסלול > יובלים

יובליו העיקריים הם: מצד ימין - טיסמאנה, ז'ילץ, סוסיצה והיובל הגדול ביותר, מוטרו.
יובליו משמאל הם סאדו, ג'ילורט (היובל הגדול ביותר) ואמראדיה.
מסלול > שפך

הג'יו נשפך לדנובה על יד היישוב אוסטורבן (Ostroveni) והעיר בקט ברומניה, ובמרחק קילומטרים אחדים מהעיר הבולגרית ממול, אוריאחובו.
אורך הנהר הוא 331 ק"מ ושטח אגן הניקוז שלו הוא 10,070 קמ"ר.
ערים

העיר הגדולה ביותר השוכנת על נהר ז'יו היא קראיובה, הבירה ההיסטורית של חבל אולטניה.
היא בירת המחוז דולז' Dolj שמקור שמו הוא שם סלאבי למורד הז'יו.
ערים בינוניות שעל גדות הנהר ז'יו הן - מצפון לדרום: לופן, וולקן, פטרילה, פטרושאן וטרגו ז'יו.
טרגו ז'יו (שמשמעות שמה "היריד של הז'יו") - היא בירת המחוז גורז', שגם שמו נובע ממלים סלאביות שמובנן קשור למיקומו הגאגרפי - מעלה (הר) הז'יו.
ערים קטנות יותר שעל הז'יו הן - מצפון לדרום: אוריקאן, אנינואסה, בובמשט-ז'יו, טורצ'ן ופיליאש.
עמק הז'יו העילי, בסביבות היישובים פטרושאן ולופן מהווה את אזור מכרות הפחם העיקרי של רומניה.
ז'יד

"זִ'יד" (ברוסית, בלרוסית ואוקראינית: Жид; ברוסינית: Жыд; בפולנית: Żyd; בצ'כית וסלובקית: Žid) הוא כינוי גנאי או שם מקובל ליהודי בשפות סלאביות רבות. בשפות שונות למילה יש קונוטציה שונות, כך לדוגמה ברוסית ואוקראינית של היום המילה נחשבת לכינוי גנאי אנטישמי ובפולנית וצ'כית המילה ז'יד היא תרגום לגיטימי למילה "יהודי". המקבילה הנקבית למילה זי'ד היא "ז'ידובקה". המילה ז'יד מתורגמת לעברית כ"יהודון" לעיתים, ובפרט כשמתקבלת עם קונוטציה שלילית.
בשפות שונות > רוסית

למילה ז'יד ברוסית של המאה ה-20 וה-21 יש הקשר שלילי מאוד המקושר לסטריאוטיפים אנטישמיים על יהודים של קמצנות. שם הפועל жидится המבוסס על שם העצם ז'יד משמעותו "להתקמצן". כת נוצרית שאימצה חלק מרעיונות היהדות קיבלה את הכינוי Е́ресь жидо́вствующих (רו') (בתרגום חופשי: "כפירה בסגנון הז'ידים"). תאוריית הקשר על הבונים החופשיים והיהודים נקראת жидомасонский заговор (בתרגום חופשי: "קנונית ז'ידים-מסונים"). היהודי הנודד מכונה ברוסית Вечный Жид ("הז'יד הנצחי").
המילה ז'יד מופיעה במספר פתגמים רוסים, בהקשרים שליליים:
Жид крещеный, вор прощеный, конь леченый — одна цена: ז'יד מומר, גנב נסלח, סוס שנרפא - אותו מחיר.
На каждого мирянина по семи жидовинов : על כל נוצרי יש שבעה ז'ידים.
Родом дворянин, а делами жидовин : לפי המוצא אציל, לפי המעשים ז'יד.
Живи, что брат, а торгуйся, как жид: חיה כמו אח, ותתמקח כמו ז'יד.
Бей жидов спасай Россию - הכה את הז'ידים, הצל את רוסיה: סיסמה אנטישמית המיוחסת למספר קבוצות שפעלו במהלך מלחמת האזרחים ברוסיה.
Если в кране нет воды - значит, выпили жиды; Если в кране есть вода - значит, жид нассал туда - אם בברז אין מים, זה אומר שז'ידים שתו ממנו. אם בברז יש מים, זה אומר שז'יד השתין בתוכו.
עם זאת, היסטורית ניתן למצוא את השורש ז'יד ברוסית גם ללא הקשר שלילי ישיר. הוא הופיע במסמכים רשמיים והופיע רבות בספרות הרוסית ללא קונוטציות אנטישמיות.
בשפות שונות > אוקראינית

בשפה האוקראינית בת ימנו, המילה ז'יד משמשת ככינוי גנאי גזעני ולא תקין פוליטית. כך לדוגמה ב-2012 פעיל של המפלגה הלאומנית "Свобода" טען כי מילה קוניס אינה אקראינית, אלא ז'ידובקה. טענה זו זכתה לביקורת ציבורית רבה וגינוי בקרב יהדות אוקראינה. משרד המשפטים דחה את הטענה כי מדובר באנטישמיות, אלא מדובר בכינוי ארכאי אך לגיטימי ליהודי.
בשפות שונות > צ'כית

בשפה הצ'כית ז'יד היא המילה המקובלת ונפוצה ליהודי. כך הרובע היהודי בפראג, יוספוב מכונה "Židovské město" (רובע יהודי) בפי המקומיים והמוזיאון היהודי נקרא Židovské muzeum.
בשפות שונות > פולנית

המילה ז'ידי (Żydzi) היא המילה הרשמית ליהודים, ללא הקשר שלילי כלשהו. עם זאת, קימות מילים משורש ז'יד עם קונוטציה של חמדנות וקמצנות. אוהדי מועדן הכדורגל קרקוביה קרקוב אלימים מכונים "Jude Gang".